Brojevi (Šarić)/Glava 17.
1 Nato reče Gospod Mojsiju: 

2 "Govori sa sinovima Izraelovim i uzmi od njih po jedan štap od svakoga plemena, dakle dvanaest štapova od svih njihovih knezova plemenskih, pleme po pleme. Napiši ime svakoga na štapu njegovu. 

3 Na štap Levijev napiši ime Aronovo. Dakle jedan štap pripada svakome poglavaru plemenskom. 

4 Stavi ih tada u Šatoru sastanka pred kovčeg zakona, gdje vam se objavljujem. 

5 Tada će štap onoga, kojega izaberem sebi, procvjetati. Tako ću pred sobom ušutkati mrmljanje sinova Izraelovih, što ga podižu proti vas." 

6 Kad je Mojsije bio to rekao sinovima Izraelovim, predadoše mu svi knezovi njihovi, pleme po pleme, svaki knez štap, svega dvanaest štapova. Među štapovima njihovim bio je i štap Aronov. 

7 Mojsije stavi štapove pred Gospoda u Šatoru sastanka. 

8 Kad Mojsije drugoga jutra stupi u Šator zakona, bio je štap Aronov potjerao, bio je napupio i procvjetao i ponio zrele bademe. 

9 I Mojsije iznese sve štapove iz Svetišta k svima sinovima Izraelovim. Oni ih razgledaše, i svaki uze natrag štap svoj. 

10 Tada zapovjedi Gospod Mojsiju: "Stavi štap Aronov opet pred zakon. Neka se tamo čuva kao znamenje za upornike, da mogneš dokrajčiti mrmljanje njihovo preda mnom, i da ne izginu." 

11 Mojsije učini to. Kako mu je bio Gospod zapovjedio, tako učini, 

12 A sinovi Izraelovi rekoše Mojsiju: "Eto, mi ginemo. Mi smo izgubljeni, svi skupa izgubljeni. 

13 Tko se god približi k Šatoru Gospodnjemu, mora umrijeti. Zar ćemo napokon svi propasti?" 

Brojevi (Šarić)